**Džemat Stupsko Brdo: Sedam polaznica halke Kur'ana za starije uspješno završile prvu hatmu**

U džematu Stupsko Brdo, Medžlis Sarajevo, danas je održana svečanost povodom završetka prve hatme polaznika halke Kur'ana za starije džematlijke.

Nakon što su prije tri godine završile kurs sufare, grupa džematlijki ovog džemata je u prethodnih godinu i po intenzivno pohađala halku Kur'ana. To je ujedno za njih bila i prva proučena hatma. Halku je pohađalo njih petnaest od kojih je sedam bilo redovno i uspješno završilo učenje. Najmlađa polaznica je 1967., a najstarija 1947. godište.

Šehadetname i prigodne poklone polaznicama je uručio imam Haris-ef. Šerifović, koji je i vodio halku Kur'ana. Ranije, Džematski odbor je za uspješne polaznice upriličio i izlet u Gradačac.

U narednom periodu nastavljaju s halkom tedžvida.

„Njihova volja, htijenje i upornost su nadahnjujući za sve. U poznim ili relativno poznim godinama one su, nakon što su s prethodnim imamo završile halku sufare, ustrajale, a spremne su nastaviti i dalje. Primjer su svim generacijama. Kroz kontinuirani rad i druženje s njima posebno sam se radovao trenutku završetka hatme. I meni su inspiracija. O kakvoj motivaciji se radi govori i njihova spremnost da nastavimo s halkom tedžvida. Neka njihov uspjeh bude inspirativna priča pred početak i školske i mektepske godine“, kazao je efendija Šerifović.

Bila je ovo prilika da, povodom završetka prve hatme, polaznice prirede zakusku i za ostale džematlije.